# Arolwg Hamdden Awyr Agored Cymru 2014: Datganiad Cyntaf

Mae'r cyhoeddiad hwn yn cyflwyno prif ganlyniadau Arolwg Hamdden Awyr Agored Cymru 2014, a gomisiynwyd gan Cyfoeth Naturiol Cymru. Mae hefyd yn cymharu data o arolwg 2014 â data o arolygon blaenorol a gynhaliwyd yn 2011 a 2008.

Mae'r arolwg yn gynrychioliadol o oedolion sy'n byw yng Nghymru, ac yn cyflwyno canlyniadau ar y canlynol:

* Cyfranogiad cyffredinol mewn gweithgareddau hamdden awyr agored
* Lleoedd yr ymwelwyd â hwy
* Gweithgareddau
* Cymhellion a Rhwystrau
* Buddiannau Iechyd ac Economaidd
* Galw yn y dyfodol

Mae'r arolwg hefyd yn cwmpasu pynciau sy'n ymwneud ag ymgysylltiad ehangach pobl â'r amgylchedd, gan gyflwyno canlyniadau ar y canlynol:

* Canfyddiadau o ran newidiadau mewn bioamrywiaeth
* Lefelau pryder
* Ymddygiad o blaid yr amgylchedd

## Prif Ganlyniadau

### Cyfranogiad Cyffredinol

* Mae cyfraddau cyfranogiad cyffredinol mewn gweithgareddau hamdden yn yr awyr agored yn parhau'n uchel gyda 93% o'r boblogaeth oedolion yng Nghymru yn ymweld â'r awyr agored o leiaf unwaith yn ystod y 12 mis diwethaf. Ni fu unrhyw newid sylweddol yng nghyfran gyffredinol y boblogaeth sy'n ymweld â'r awyr agored o gymharu ag arolygon blaenorol.
* Fodd bynnag, mae *amlder* y cyfranogiad wedi lleihau'n sylweddol gyda dim ond 22% o oedolion yn ymweld â'r awyr agored yn aml (a ddiffinnir fel 21 neu fwy o ymweliadau ar gyfartaledd yn ystod y pedair wythnos diwethaf), o gymharu â 27% yn 2011. Mae cyfran y bobl nad oeddent wedi ymweld â'r awyr agored o gwbl yn ystod y pedair wythnos diwethaf wedi cynyddu'n sylweddol i 16% (i fyny o 12% yn 2011).
* Gwelwyd lleihad hefyd yn nifer yr ymweliadau byr, sy'n agos at gartref. Gwelwyd lleihad yn nifer y gweithgareddau byr iawn sy'n para llai nag awr - 23% yn 2014, i lawr o 25% yn 2011 a 27% yn 2008. Bu gostyngiad hefyd yng nghanran yr ymweliadau 'stepen drws' (cyrchfannau sydd llai na milltir o'r cartref), sef 38% yn 2014, i lawr o 46% yn 2011.

### Lleoedd a Gweithgareddau

* Cerdded yw'r gweithgaredd mwyaf rheolaidd o hyd, gydag 83% o bobl yn nodi eu bod wedi mynd am dro yn ystod y pedair wythnos diwethaf. Ni fu unrhyw newid sylweddol o gymharu â blynyddoedd blaenorol.
* Ymhlith y gweithgareddau eraill a wnaed fwyaf aml yn ystod y pedair wythnos diwethaf roedd gwibdeithio (43%), mynd â phlant i ardaloedd chwarae (35%), a gwylio bywyd gwyllt (27%). Gwelwyd gostyngiad bach yng nghyfraddau pob un ohonynt o gymharu â 2011, ond cynnydd bach o gymharu â 2008.
* Yn 2014, arhosodd cyfraddau'r rhai a nododd eu bod wedi rhedeg (22%), mynd am bicnic (22%) a seiclo ar y ffordd (14%) yr un fath â'r rhai yn 2011, gyda phob un yn dangos cynnydd o gymharu â 2008.
* Parciau lleol oedd y cyrchfannau yr ymwelwyd â hwy fwyaf (16% o'r holl ymweliadau), ac yna coetiroedd / coedwigoedd (15%). Mae hwn yn newid o gymharu â 2011, gyda nifer yr ymweliadau â pharciau lleol yn cynyddu a nifer yr ymweliadau â choetiroedd yn lleihau. Fodd bynnag, dyma oedd y ddau brif gyrchfan ym mhob un o'r arolygon blaenorol.

### Cymhellion, Rhwystrau a Galw yn y Dyfodol

* Iechyd ac ymarfer corff (23%) a/neu ymarfer y ci (22%) oedd y cymhellion y soniwyd amdanynt fwyaf yn 2014, yn yr un modd â 2011 a 2008.
* Y prif rwystrau at gyfranogi yn ystod y 12 mis diwethaf oedd anabledd corfforol (29%) a rhesymau iechyd (21%). Mewn gwrthgyferbyniad â hynny, y rhwystrau at gyfranogiad amlach (yn ystod y pedair wythnos diwethaf) oedd 'rhy brysur / dim digon o amser' (29%) a 'tywydd gwael' (25%). Rhain oedd y prif rwystrau a nodwyd yn 2011 a 2008 hefyd.
* Mae'r galw am weithgareddau hamdden yn y dyfodol yn uchel gyda 60% o oedolion yn nodi y byddent yn hoffi ymweld â'r awyr agored yn amlach. Mae lefel y galw posibl yn y dyfodol yr un fath â'r hyn a fynegwyd yn 2011 a 2008.

### Buddiannau Iechyd ac Economaidd

* Mae a wnelo buddiannau iechyd sy'n gysylltiedig â chyfranogi mewn gweithgareddau hamdden awyr agored â lefel gymedrol neu lefel uchel o weithgarwch corfforol. Nododd dros ddwy ran o dair (68%) o'r ymatebwyr bod eu gweithgaredd mwyaf diweddar wedi bod yn un dwysedd cymedrol neu ddwysedd uchel (a ddisgrifir naill ai fel gweithgaredd sy'n cynyddu'r gyfradd anadlu neu sy'n eich gadael allan o wynt). Mae hyn yn gyson ag arolygon 2011 a 2008.
* Gofynnwyd cwestiynau newydd am y gwariant sy'n gysylltiedig ag ymweliadau am y tro cyntaf yn 2014. Roedd angen mynd i wariant mewn perthynas â 42% o'r holl ymweliadau.
* Yn seiliedig ar y symiau y nododd pobl eu bod wedi gwario ar amrywiaeth o eitemau, o fwyd i danwydd, y gwariant cyfartalog ar gyfer yr holl ymweliadau oedd £12.74 fesul ymweliad. Gan mai dim ond mewn perthynas â 42% o'r ymweliadau y gwariwyd unrhyw arian, mae hyn yn gyfystyr â chyfartaledd o £30.51 am bob ymweliad lle y gwariwyd unrhyw arian.
* Gwariodd pobl a oedd yn byw yng Nghymru gyfanswm o £5.6 biliwn yn ystod ymweliadau â'r awyr agored at ddibenion hamdden. Mae hyn yn seiliedig ar gyfanswm o 437 miliwn o ymweliadau'r flwyddyn a gwariant cyfartalog o £12.74 fesul ymweliad.

### Agweddau ac Ymddygiadau mewn perthynas â'r Amgylchedd

* Gofynnwyd cwestiynau newydd yn 2014 ynghylch canfyddiadau pobl o newidiadau mewn bioamrywiaeth, lefel eu pryder, a'u hymddygiadau o blaid yr amgylchedd. Diffiniwyd bioamrywiaeth fel yr amrywiaeth o'r holl bethau byw ar y ddaear, gan gynnwys pob rhywogaeth o anifail a phlanhigyn.
* Cafwyd barn gymysg ynghylch newidiadau mewn bioamrywiaeth yng Nghymru yn y gorffennol. Roedd tua thraean o bobl o'r farn *na fu unrhyw newid* (34%), ac ychydig yn llai o'r farn y bu *gostyngiad* mewn bioamrywiaeth (31%). Mewn gwrthgyferbyniad â hynny, roedd 19% o'r ymatebwyr o'r farn y bu *cynnydd* mewn bioamrywiaeth, gyda 15% yn nodi nad oeddent yn gwybod.
* Pan ofynnwyd a fyddai newid mewn bioamrywiaeth yng Nghymru yn y dyfodol, nododd dros draean o'r ymatebwyr y byddai *gostyngiad* (38%) yn eu barn hwy. Fodd bynnag, mae cyfran sylweddol (27%) o'r farn y bydd *cynnydd* mewn bioamrywiaeth, tra bod 21% o'r farn *na fydd unrhyw newid*.
* Nododd bron hanner yr holl ymatebwyr (43%) lefel gymedrol neu uchel o bryder ynghylch newidiadau mewn bioamrywiaeth, gyda dim ond 21% yn nodi lefel isel o bryder, os o gwbl.
* Gofynnwyd i bobl a oeddent wedi ymgymryd â nifer o weithgareddau posibl a allai helpu i ddiogelu'r amgylchedd, yn amrywio o ailgylchu, i arddio er lles bywyd gwyllt a gwirfoddoli. Roedd y mwyafrif o bobl wedi ymgymryd â sawl un o'r gweithgareddau dydd i ddydd, ond dim ond nifer fach ohonynt oedd wedi ymgymryd â rhai o'r gweithgareddau yr oedd angen mwy o fewnbwn iddynt, fel gwirfoddoli amgylcheddol (12%).

## Methodoleg

Roedd yr arolwg yn cwmpasu cyfranogiad mewn gweithgareddau amser hamdden yr ymgymerwyd â hwy mewn amrywiaeth eang o leoedd gan gynnwys mynyddoedd, tir fferm, parciau lleol, afonydd, traethau a'r môr (nid oedd yn cynnwys lleoedd 'preifat' fel gerddi). Cafodd dros 19 o wahanol weithgareddau eu cynnwys yn yr arolwg, o gerdded bryniau i fynd am bicnic, gan gwmpasu'r ystod lawn o weithgareddau trefol a gwledig.

Cynhaliodd TNS gyfanswm o 5,995 o gyfweliadau dros y ffôn rhwng mis Ionawr 2014 a mis Ionawr 2015 gydag oedolion (16 oed neu drosodd) a oedd yn byw yng Nghymru. Roedd y dull gweithredu a ddefnyddiwyd yn debyg i'r un a ddefnyddiwyd ar gyfer arolygon 2008 a 2011. Roedd y cyfweliadau yn para 15 munud ar gyfartaledd ac fe'u cynhaliwyd drwy gydol y flwyddyn, ar bob diwrnod o'r wythnos ac ar wahanol adegau.

Er mwyn casglu sampl ar hap, cafodd cartrefi eu dewis drwy Ddeialu Digidol ar Hap (RDD) a defnyddiwyd system 'Cyfweliadau dros y Ffôn gyda Chymorth Cyfrifiadur' i ddewis ymatebwyr unigol ar hap os oedd mwy nag un oedolyn yn byw yn y cartref.

Mae canlyniadau rhai cwestiynau (1 i 3a, a 16b i 24) wedi'u pwysoli gan ddefnyddio newidynnau demograffig a daearyddol er mwyn rhoi canlyniadau sy'n gynrychioliadol o'r boblogaeth yng Nghymru.

Mae canlyniadau cwestiynau sy'n ymwneud â'r 'ymweliad diweddaraf' (4 - 16a) wedi'u pwysoli fel bod y canlyniadau yn gynrychioliadol o'r holl ymweliadau a wnaed â'r awyr agored.

## Tablau Data a Chyhoeddiadau

Mae tablau data sy'n cyflwyno canfyddiadau llawn yr arolwg ar gael i'w lawrlwytho o wefan Cyfoeth Naturiol Cymru.

Caiff Adroddiad Llawn ac Adroddiad Technegol ar Arolwg Hamdden Awyr Agored Cymru 2014 eu cyhoeddi ar 16eg Gorffennaf 2015.

## Ystadegau Swyddogol

Mae hwn yn un o gyhoeddiadau Ystadegau Swyddogol. I gael rhagor o wybodaeth am Ystadegau Swyddogol ac Awdurdod Ystadegau'r DU, ewch i www.statisticsauthority.gov.uk.